Source: https://ispis.sk/judikatura/KSKE/12Cbi6/2007
Timestamp: 2020-04-09 22:28:54+00:00
Document Index: 13712669

Matched Legal Cases: ['§ 23', '§ 23', '§ 28', '§ 142', '§ 11', '§ 14', '§ 16', '§ 18', '§ 42', '§ 221', '§ 205', 'súd ', 'súd ', 'súd ', 'Súd ', '§ 23', '§ 23', 'súd ', '§ 28', 'súd ', '§ 142', '§ 11', '§ 14', '§ 16', '§ 18']

KSKE 12 Cbi 6/2007 - iSpis
iSpis Judikatúra – KSKE 12 Cbi 6/2007
KS v Košiciach, dátum 07.02.2012, sp.zn. KSKE 12 Cbi 6/2007
§ 23 ods. 1 KV § 23 ods. 2 KV § 28 ods. 1 KV § 142 ods. 1 OSP § 11 zákona č. 615/2004 § 14 zákona č. 615/2004 § 16 zákona č. 615/2004 § 18 zákona č. 615/2004 § 42 ods. 3 zákona č. 615/2004 § 221 ods. 1 zákona č. 615/2004 § 205a zákona č. 615/2004
Súd: Krajský súd Košice Spisová značka: 12Cbi/6/2007 Identifikačné číslo súdneho spisu: 7007200660 Dátum vydania rozhodnutia: 08. 02. 2012 Meno a priezvisko sudcu, VSÚ: JUDr. Slávka Maruščáková ECLI: ECLI:SK:KSKE:2012:7007200660.4
Krajský súd v Košiciach samosudkyňou JUDr. Slávkou Maruščákovou v právnej veci žalobcu: A.&X. P. Q., so sídlom XX S. P., Q. N2 V., C. D., zast. C. & N. s.r.o., I. 9, XXX XX D., IČO: XX XXX XXX proti žalovanému X.. O. P., H. XX, XXX XX J., správkyňa konkurznej podstaty úpadcu N. C. J., s.r.o., XXX XX J. XXX, X.: 36 XXX XXX v konaní o určenie pravosti prihlásenej pohľadávky takto
Pohľadávka žalobcu vo výške 1 482 143,05 eur prihlásená do konkurzného konania vedeného na Krajskom súde v Košiciach pod sp.zn. 3K 18/03 je po práve a s nárokom na oddelené uspokojenie na základe Zmluvy o zriadení záložného práva k hnuteľnej veci č. 6/2000 zo dňa 27.7.2000, Zmluvy o zriadení záložného práva k obchodnému podielu a zmluvy o zriadení záložného práva k pohľadávkam č. 9/2000 zo dňa 27.7.2000 a Zmluvy o zriadení záložného práva k pohľadávkam č. 8/2000 zo dňa 26.7.2000, v znení jej Dodatku č. 1 zo dňa 16.2.2001 a Dodatku č. 2 zo dňa 20.2.2002.
Žalovaný je povinný nahradiť žalobcovi trovy konania vo výške 366,20 eur do troch dní odo dňa právoplatnosti rozsudku k rukám právneho zástupcu Advokátskej kancelárie C. & N. s.r.o., I. 9, XXX XX D..
Žalobca žalobou doručenou súdu dňa 26.6.2007 žiadal, aby súd určil, že jeho pohľadávka vo výške 1 482 143,05 eur (44 651 041,58 Sk) prihlásená do konkurzného konania úpadcu N. C. J. s.r.o. sa uznáva s nárokom na oddelené uspokojenie na základe Zmluvy o zriadení záložného práva k hnuteľnej veci č. 6/200, Zmluvy o zriadení záložného práva k obchodnému podielu a k pohľadávkam č. 9/2000 a Zmluvy o zriadení záložného práva k pohľadávkam č. 8/2000. Žalobu odôvodnil skutočnosťou, že v konkurznom konaní vedenom na majetok úpadcu N. C. J., s.r.o., so sídlom XXX J., IČO: XXXXXXXX vedenom na Krajskom súde v Košiciach pod sp.zn. 3K 18/03 si právny predchodca žalobcu - C.C. D., a.s. prihlásila pohľadávku v celkovej výške 44 651 041,58 Sk s právom na oddelené uspokojenie s tým, že pokiaľ by pohľadávka nebola uspokojená z výťažku predaja majetku založeného v jeho prospech, neuspokojená časť pohľadávky by bola uspokojená ako pohľadávka prvej triedy. Na prieskumnom pojednávaní konanom dňa 11.4.2007 bola žalovanou pohľadávka uznaná ako pohľadávka s právom na oddelené uspokojenie zo založených nehnuteľností, bolo však popreté právo na oddelené uspokojenie z predaja založených hnuteľných vecí, založených pohľadávok a obchodného podielu z dôvodu, že záložné právo k hnuteľným veciam, pohľadávkam a obchodnému podielu na základe Zmluvy o zriadení záložného práva k hnuteľným veciam č. 6/2000, Zmluvy o zriadení záložného práva k obchodnému podielu a k pohľadávkam č. 9/2000 a Zmluvy o zriadení záložného práva k pohľadávkam č. 8/2000 nevzniklo.
Žalovaný žiadal žalobu zamietnuť z dôvodu, že prihlásená pohľadávka nepreukázala dôsledne odôvodnenosť záložného práva a z tohto vyplývajúceho oddeleného uspokojenia právneho predchodcu žalobcu. Žalovaný počas konania bližšie neodôvodnil toto svoje stanovisko a to ani napriek výzve súdu, ostalo len vo všeobecnej rovine tvrdenia, že záložné právo k hnuteľnej veci, k pohľadávkam a obchodnému podielu nebolo špecifikované v zmysle všeobecných záväzných právnych predpisov.
Súd vykonal dokazovanie a zistil nasledovné:
Z uznesenia Krajského súdu v Košiciach č.k. 3K 18/03-20 zo dňa 26.6.2003 zistil, že na majetok úpadcu N. výrobňa krmív, s.r.o., J. XXX, IČO: XXXXXXXX bol vyhlásený konkurz. Zo zmluvy o úvere č. 2/2000 zo dňa 25.6.2000 uzavretej medzi veriteľom C. a.s. D. a dlžníkom N. C. J., s.r.o. J. je nepochybné, že veriteľ poskytol dlžníkovi peňažné prostriedky - úver vo výške 37 300 000,00 Sk s lehotou splatnosti 20.6.2008, pričom dlžník sa zaviazal z poskytnutých peňažných prostriedkov uhradiť úroky vo výške podľa v zmluve stanovenej úrokovej sadzby. Uvedený úver mal byť použitý na vyrovnanie časti doterajšieho záväzku istiny úveru zo Zmluvy o úvere č. 054/1998/3 zo dňa 28.12.1998 uzatvorenej medzi C. a.s. a N. C. J. T. a.s. so sídlom J., ktorý zmluvou o prevzatí dlhu č. 1/1999 zo dňa 6.12.1999 prevzal nový dlžník N. C. J., s.r.o.
Zo zmluvy o zriadení záložného práva k hnuteľnej veci č. 6/2000 zo dňa 27.7.2000 uzavretej medzi C. úverovou bankou a.s. ako záložným veriteľom a N. výrobňou krmív, s.r.o. ako záložcom je nepochybné, že sa ňou zriadilo záložné právo na záloh uvedený v čl. III. zmluvy na zabezpečenie pohľadávky vzniknutej zo zmluvy o úvere č. 2/2000 (čl. III. zmluvy) . Zo zmluvy o zriadení záložného práva k pohľadávkam č. 8/2000 zo dňa 27.7.2000 v znení Dodatku č. 1/2001 zo dňa 16.2.2001 a Dodatku č. 2/2002 zo dňa 20.2.2002 uzavretej medzi C.C. D. a.s. ako záložným veriteľom a N. C. J., s.r.o. ako záložcom vyplýva, že jej predmetom bolo zriadenie záložného práva k budúcim pohľadávkam záložcu voči svojmu dlžníkovi na zabezpečenie pohľadávky záložného veriteľa vrátane príslušenstva (úrokov a ostatných pohľadávok - odplát, úhrada ostatných platieb) a zo Zmluvy o úvere č. 2/2000 zo dňa 26.7.2000 uzavretej medzi záložným veriteľom ako veriteľom a záložcom ako dlžníkom. Zo Zmluvy o zriadení záložného práva k obchodnému podielu a zmluvy o zriadení záložného práva k pohľadávkam č. 9/2000 zo dňa 27.7.2000 uzavretej medzi C.C. D. a.s. ako záložným veriteľom a N. C. J., s.r.o. ako záložcom taktiež vyplýva, že sa zriadilo záložné právo na záloh presne špecifikovaný v čl. III. zmluvy na zabezpečenie pohľadávky vzniknutej zo Zmluvy o úvere č. 2/2000. V konaní bolo preukázané, že ide o vykonateľnú pohľadávku, nakoľko veriteľ ako oprávnená osoba podal proti úpadcovi ako povinnej osobe na základe exekučného titulu, ktorým je notárska zápisnica N 319/00, Nz 312/00 návrh na vykonanie exekúcie na Exekútorskom úrade Prešov, súdny exekútor K.. X. N., H. XX, XXX XX N., ktorý je vedeným vymáhajúcim exekútorským úradom pod č. EX XX/XX-IP.
Skutočnosť, že záložné právo bolo zriadené a trvá, preukazuje aj Úradný výpis z Notárskeho centrálneho registra záložných práv sp.zn. R. XXX/XXXX a sp.zn. R. XX/XXXX.
Podľa § 23 ods. 1 zákona č. 328/1991 Z.z. (ZKV - právna úprava platná a účinná v rozhodnom čase) pohľadávka sa pokladá za zistenú, ak ju nepoprel správca ani žiaden z konkurzných veriteľov. Popretie pohľadávky úpadcom sa poznamená v zozname prihlášok, ale nemá pre zistenie pohľadávky význam.
Podľa § 23 ods. 2 prvá veta ZKV konkurzní veritelia pohľadávok, ktoré zostali sporné čo do pravosti, výšky alebo poradia, môžu sa domáhať určenia svojho práva v lehote určenej súdom. Žalobu musia podať na súde, ktorý vyhlásil konkurz, proti všetkým, ktorí pohľadávku popreli; smú sa v nej dovolávať len právneho dôvodu a poradia uvedeného v prihláške alebo na prieskumnom pojednávaní a pohľadávku môžu uplatniť len do výšky uvedenej v prihláške alebo na prieskumnom pojednávaní.
Podľa ods. 4 citovaného ustanovenia zákona, ak správca zaradil pohľadávku do iného poradia, ako veriteľ uplatnil v prihláške alebo na prieskumnom pojednávaní, súd vyzve veriteľa, aby poradie uplatnil v ním určenej lehote na súde, ktorý vyhlásil konkurz.
Keďže správca poprel nárok na oddelené uspokojenie prihlásenej pohľadávky, žalobca bol tohto svojho práva nútený domáhať sa žalobou.
Podľa § 28 ods. 1 ZKV, veritelia pohľadávok, ktoré boli zabezpečené záložným právom alebo zádržným právom, prípadne obmedzením prevodu nehnuteľností alebo zabezpečovacím prevodom práva (ďalej len oddelení veritelia ) majú pri speňažení právo, aby ich pohľadávka bola uspokojená z výťažku predaja majetku, ktorým bola zabezpečená.
Z dokladov predložených žalobcom je nepochybné, že pohľadávka prihlásená do konkurzného konania bola zabezpečená vyššie uvedenými záložnými zmluvami, preto má žalobca právo, aby bola uspokojená z výťažku predaja majetku, ktorým bola zabezpečená. Na základe uvedeného súd žalobe vyhovel.
O trovách konania bolo rozhodnuté podľa § 142 ods. 1 O.s.p. tak, že úspešný žalobca má právo na ich náhradu vo výške 366,20 eur. Priznané trovy pozostávajú zo zaplateného súdneho poplatku za návrh vo výške 99,58 eur a z trov právneho zastúpenia; vo výške 266,62 eur (príprava a prevzatie zastúpenia - 45,51 eur + paušálna náhrada hotových výdavkov 5,91 eur; podanie žaloby - 45,51 eur + 5,91 eur paušálna náhrada hotových výdavkov; vyjadrenie vo veci zo dňa 18.4.2008 - 48,63 eur + paušálna náhrada hotových výdavkov 6,31 eur a vyjadrenie vo veci zo dňa 14.10.2011 - 57,00 eur + 7,41 paušálna náhrada hotových výdavkov + DPH) . Trovy právneho zastúpenia boli určené v súlade s vyhláškou Ministerstva spravodlivosti SR č. 615/2004 Z.z. (§ 11, § 14, § 16, § 18) .